**KLAIPĖDOS MIESTO SAVIVALDYBĖS TARYBA**

**peticijų komisijos POSĖDŽIO PROTOKOLAS**

2021-05-14 Nr. TAR1-111

Klaipėda

Posėdžio data: 2021-05-13 (nuotoliniu būdu).

Posėdžio pradžia: 9.00 val.

Posėdžio pirmininkas – Kazys Bagdonas.

Posėdžio sekretorė – Aldutė Meniakina.

Posėdyje dalyvauja komisijos nariai: Asta Ivanauskienė, Elida Mantulova, Arūnas Andziulis, Inga Patapaitė, Lina Skrupskelienė.

Savivaldybės administracijos atstovės: Renata Chockevičienė, Rasa Jievaitienė.

Darbotvarkė.

Dėl peticijos „Dėl Klaipėdos miesto tvarkymo ir švaros taisyklių, patvirtintų 2017-07-27 Klaipėdos miesto savivaldybės tarybos sprendimu Nr.T2-185 „Dėl Klaipėdos miesto tvarkymo ir švaros taisyklių patvirtinimo“, 3.3, 8.3 p. p. pripažinimo netekusiu galios. Dėl Klaipėdos miesto savivaldybė tarybos 2011-11-24 sprendimu Nr.T2-370 „Dėl Klaipėdos miesto savivaldybės komunalinių atliekų tvarkymo taisyklių patvirtinimo“ patvirtintų Klaipėdos miesto savivaldybės komunalinių atliekų tvarkymo taisyklių 60-61 p. pripažinimo netekusiu galios“ nutarties paskelbimo.

Pranešėjas K. Bagdonas.

SVARSTYTA. Peticijos „Dėl Klaipėdos miesto tvarkymo ir švaros taisyklių, patvirtintų 2017-07-27 Klaipėdos miesto savivaldybės tarybos sprendimu Nr.T2-185 „Dėl Klaipėdos miesto tvarkymo ir švaros taisyklių patvirtinimo“, 3.3, 8.3 p. p. pripažinimo netekusiu galios. Dėl Klaipėdos miesto savivaldybė tarybos 2011-11-24 sprendimu Nr.T2-370 „Dėl Klaipėdos miesto savivaldybės komunalinių atliekų tvarkymo taisyklių patvirtinimo“ patvirtintų Klaipėdos miesto savivaldybės komunalinių atliekų tvarkymo taisyklių 60-61 p. pripažinimo netekusiu galios“ nutarties paskelbimas.

K. Bagdonas informuoja, kad peticijos pareiškėjas A. Ektis pranešė, kad posėdyje negali dalyvauti ir pažymėjo, jog jam priimtinas sprendimas toliau šiuo klausimu diskuti Savivaldybės administracijos sudarytoje darbo grupėje. Prašo komisijos narių išsakyti savo nuomones prieš priimant sprendimą.

E. Mantulova mano, jog pažangesnis kelias yra subalansuoti interesus, nei naikinti esamą sistemą. Siūlo papildyti darbo grupę ir įtraukti atstovą iš Miesto ūkio ir aplinkosaugos komiteto (komiteto pirmininką).

A. Andziulis sako, kad pripažįsta, jog per anksti keisti teisės aktus. Siūlo sudarytą darbo grupę papildyti opozicijos bei daugiabučių namų savininkų bendrijų atstovais.

L. Skrupskelienė pritaria, kad darbo grupė būtų papildyta Miesto ūkio ir aplinkosaugos komiteto ar opozicijos atstovais.

I. Patapaitė pažymi, kad yra pasiūlytas variantas (sudaryta darbo grupė) kaip išspręsti šiuos reikalavimus, nenaikinant teisės aktų.

R. Chockevičienė paaiškina, kad norint išlaikyti balansą į darbo grupę buvo įtraukta po 1 atstovą iš bendrijų ir administratorių, o papildyti šią sudarytą darbo grupę prireiks laiko.

K. Bagdonas, išklausęs komisijos narių nuomonių sako, kad pareiškėjo siūlymams diskutuoti peticijoje keliamais klausimais pritariama, tačiau nepritariama teisės aktų nustatyto reguliavimo naikinimui. Siūloma pareiškėjo reikalavimus perduoti įvertinti sudarytai darbo grupei ir papildyti darbo grupę, įtraukiant po atstovą iš opozicijos, Miesto ūkio ir aplinkosaugos komiteto bei daugiabučių namų savininkų bendrijų. Tikisi, kad sudaryta darbo grupė ieškos sprendimo būdų - išnagrinės esamas taisykles, o esant reikalui, jas papildys bei atsižvelgs į peticijų komisijos pateiktus pasiūlymus.

A. Ivanauskienė pažymi, kad pagal Peticijų įstatymo 9 str. 12 d. tuo atveju, kai kreipimasis pripažįstamas peticija ir priimamas nagrinėti, tačiau savivaldybės institucijose jau yra svarstomas teisės akto projektas, kuriame yra suformuluoti pareiškėjo peticijoje pateikti siūlymai ar reikalavimai, tokia peticija yra perduodama svarstyti kartu su minėtu teisės akto projektu. Atsižvelgiant į tai, kad savivaldybės administracijos direktoriaus 2021-05-12 įsakymu Nr. AD1-602 „Dėl darbo grupės sudarymo“ yra sudaryta darbo grupė dėl aplinkos kokybės gerinimo komunalinių atliekų surinkimo aikštelėse bei įvertinant tai, jog pareiškėjas nurodė, kad peticijos tikslas buvo iššaukti diskusiją ir darbo grupėje diskutuoti bei siekti pokyčių, siūlytina darbo grupei perduoti išnagrinėti ir įvertinti peticijoje nurodytų (ginčijamų) teisės aktų formuluotes ir, esant poreikiui, parengti jų pakeitimo projektus.

K. Bagdonas siūlo pritarti išsakytiems siūlymams (pritarta bendru sutarimu).

NUTARTA:

1. Perduoti Savivaldybės administracijos sudarytai darbo grupei išnagrinėti ir įvertinti peticijoje nurodytų (ginčijamų) teisės aktų formuluotes ir, esant poreikiui, parengti jų pakeitimo projektus.

2. Siūlyti Savivaldybės administracijai įtraukti į darbo grupę po atstovą iš opozicijos, Miesto ūkio ir aplinkosaugos komiteto bei daugiabučių namų savininkų bendrijų.

Posėdžio pabaiga: 9.20 val.

Posėdžio pirmininkas Kazys Bagdonas

Posėdžio sekretorė Aldutė Meniakina